Det Økonomiske og Sociale Udvalgs udtalelse om:

- »Kommissionens forslag til Rådets forordning (EF) om undtagelse for produktionsåret 1996/1997 fra forordning (EØF) nr. 1035/77 om særlige foranstaltninger til fremme af afsætningen af produkter, forarbejdet på basis af citroner«, og - »Kommissionens forslag til Rådets forordning (EF) om ændring af forordning (EF) nr. 1543/95 for så vidt angår anvendelsesperioden« () (97/C 30/14)

Rådet for Den Europæiske Union besluttede den 10. juli 1996 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om de ovennævnte emner.

Det forberedende arbejde henvistes til ØSU's Sektion for Landbrug og Fiskeri, som udpegede Giuseppe Pricolo til ordfører. Sektionen vedtog sin udtalelse den 5. september 1996.

Det Økonomiske og Sociale Udvalg vedtog på sin 338. plenarforsamling den 25. og 26. september 1996, mødet den 25. september 1996, med 101 stemmer for, 1 stemme imod og 4 stemmer hverken for eller imod, følgende udtalelse.

1. Indledning

1.1. Den gældende EF-ordning for støtte til forarbejdning af citroner består i at udbetale en præmie til de forarbejdningsvirksomheder, som har indgået leveringskontrakter med citronproducenter, der sikrer disse en EU-»minimumspris« på leveringstidspunktet.

1.2. Denne støtteforanstaltning betragtes som et »udligningstilskud«, fordi den skal udligne forskellen mellem råvareprisen i EU og i konkurrerende tredjelande, der notorisk er mere konkurrencedygtige som følge af et lavere lønniveau.

1.3. I forbindelse med fastsættelsen af landbrugspriserne for sidste år gav Rådet med vedtagelsen af forordning (EF) nr. 1543/95 medlemsstaterne mulighed for at udbetale den såkaldte »forarbejdningspræmie«, der blev begrænset til produktionsåret 1995/1996 - direkte til producenterne af appelsiner, mandariner og clementiner som følge af den betydelige forsinkelse i udbetalingen af minimumspriserne til landbrugsproducenterne.

1.4. Med de to rådsforordningsforslag understreger Kommissionen det hensigtsmæssige i, at mekanismen for udbetaling af præmie direkte til landbrugsproducenterne i stedet for til forarbejdningsvirksomhederne udvides til også at omfatte citroner, samt at den bestemmelse, der - for appelsiner, mandariner og clementiner - tillader anvendelse af denne undtagelse, forlænges for hele produktionsåret 1996/1997.

2. Generelle bemærkninger

2.1. ØSU er enig med Kommissionen i, at undtagelsesbestemmelsen, som giver medlemsstaterne mulighed for at udbetale udligningstilskud direkte til citrusproducenterne, bør anvendes generelt, dvs. gælde for hele citrusfrugtsektoren.

2.2. Nok går ØSU ind for at lade denne undtagelse gælde for produktionsåret for citrusfrugter 1996/1997, men den understreger det uhensigtsmæssige i at operere med årlige forlængelser. Der er et klart behov for at institutionalisere mekanismen for udbetaling af forarbejdningspræmie til landbrugsproducenterne, dvs. at gøre den permanent.

2.3. Årsagerne til de forsinkelser, der klages over i forbindelse med udbetaling af minimumsprisen, er ikke forsvundet, og de vil også være der fremover.

Det er nu en kendsgerning, at forarbejdningsvirksomhederne ikke betaler ved varernes levering, men når de modtager forarbejdningspræmien.

2.4. Eftersom denne præmie først udbetales efter visse kontrol- og administrative procedurer, er forsinkelserne i fastlæggelsen af udbetalingsprocedurerne vanskelige at få fjernet og forårsager »likviditetsmangel« blandt producenterne.

2.5. ØSU vil gerne benytte behandlingen af dette spørgsmål som en lejlighed til at gøre Rådet opmærksom på, at det er tvingende nødvendigt at tage den gældende EU-ordning for forarbejdning af citrusfrugter op til en radikal revision. Erfaringen har vist, at minimumsprisen ikke altid overholdes fra industriens side, og at de leveringskontrakter, der indgås, kun bliver delvis overholdt (gennemsnitlig halvdelen).

2.6. Kommissionens forslag til en reform af denne ordning går i den rigtige retning. ØSU håber derfor, at Rådet hurtigt kan vedtage det, således at den nye ordning kan finde fuld anvendelse fra produktionsåret 1997/1998.

2.7. Målet er faktisk, at salgsprisen til industrien fremover frit skal forhandles mellem de berørte parter. Minimumsprisen afskaffes, og der ydes kun en »direkte støtte« til citrusfrugtproducenterne, som er betinget af den leverede mængde (et vist beløb pr. kg.) og af EU's tilbagekøbspris.

3. Særlige bemærkninger

3.1. Udformningen af de to forordningsforslag er i fuld overensstemmelse med de tilstræbte mål og giver ikke anledning til nogen bemærkninger.

Bruxelles, den 25. september 1996.

Carlos FERRER

Formand for Det Økonomiske og Sociale Udvalg

() EFT nr. C 208 af 19. 7. 1996, s. 16.-17.